
A V I Z

asupra propunerii legislative privind pensiile persoanelor care au prestat munca cu caii proprietate personală în cadrul fostelor Intreprinderi Forestiere şi care nu au avut contracte de asigurare.



Cu adresa nr.329 din 18 noiembrie 1999, înregistrată sub nr.1021/XVIII/11 din 22 noiembrie 1999, Secretarul general al Camerei Deputaţilor a trimis Comisiei juridice, de disciplină şi imunităţi, în vederea dezbaterii şi avizării,  propunerea legislativă  menţionată mai sus.



În şedinţa din 8 decembrie 1999 Comisia juridică, de disciplină şi imunităţi a examinat această propunere legislativă  şi a hotărât, cu majoritate de voturi, să o avizeze  negativ, pentru următoarele considerente:



I. 1. Principiul  contributivităţii - care  stă la baza organizării şi funcţionării sistemului de pensii şi alte drepturi de asigurări sociale -  este principiul conform căruia fondurile de asigurării sociale se constituie pe baza contribuţiilor persoanelor fizice şi  juridice, drepturile de asigurării sociale acordându-se în temeiul contribuţiilor de asigurări sociale plătite.



2. Persoanele care au muncit la fostele C.A.P. nu plăteau  contribuţia de asigurări sociale dar unitatea vira anual un anumit procent la fondul de pensii al agricultorilor.



3. Conform principiului egalităţii, se asigură tuturor participanţilor la asigurările sociale un tratament nediscriminatoriu în privinţa drepturilor şi obligaţiilor prevăzute de lege; ori, propunerea legislativă ar creea o categorie socială care ar beneficia de drepturi de pensie fără plata contribuţiei.



II. Argumentaţia de mai sus este dezvoltată pe larg atât în Avizul negativ al CES, înaintat cu adresa nr.1873 din 16.09.1999, cât şi în Punctul de vedere al Guvernului, înaintat cu adresa nr.8647/24.11.1999 de Departamentul pentru Relaţiile cu Parlamentul, care consideră că nu se justifică supunerea acestei propuneri legislative spre dezbatere şi adoptare.



Având în vedere conţinutul juridic şi obiectul reglementării, propunerea legislativă  face parte din categoria legilor ordinare.

